สมาชิกสภาผู้แทนราษฎร หารือปัญหาความเดือดร้อนของประชาชน
การประชุมสภาผู้แทนราษฎร ในเวลา 09.30 น. วันนี้ (26 ส.ค.64) โดยก่อนเข้าสู่ระเบียบวาระการประชุม ประธานจะได้เปิดโอกาสให้สมาชิกสภาผู้แทนราษฎร ปรึกษาหารือถึงปัญหาความเดือดร้อนของประชาชน เพื่อส่งต่อไปยังหน่วยงานที่เกี่ยวข้องดำเนินการแก้ไข จากนั้น ที่ประชุมจะได้พิจารณากระทู้ถามทั่วไป เช่น กระทู้ถาม เรื่อง การบริหารจัดการขยะในกรุงเทพมหานคร , เรื่อง ปัญหาการจัดการระบบระบายน้ำบริเวณถนนกาญจนาภิเษกตัดถนนเพชรเกษมและกระทู้ถาม เรื่อง ขอให้แก้ปัญหาความเดือดร้อนของประชาชนจากถนนที่ชำรุดเป็นหลุมบ่อในพื้นที่กรุงเทพมหานครฝั่งตะวันออก โดยเฉพาะเขตหนองจอก นอกจากนี้ยังมีเรื่องที่ประธานจะแจ้งต่อที่ประชุม เช่น รับทราบรายงานสรุปผลการดำเนินงานของหน่วยรับงบประมาณที่เกี่ยวกับข้อสังเกตของคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563 และรับทราบผลการพิจารณารายงานการพิจารณาศึกษา เรื่อง การพัฒนาเศรษฐกิจการเชื่อมโยงแหล่งท่องเที่ยวฝั่งอันดามันสู่อ่าวไทย ของคณะกรรมาธิการการพัฒนาเศรษฐกิจ อีกทั้งที่ประชุมยังจะได้พิจารณา เรื่องที่คณะกรรมาธิการพิจารณาเสร็จแล้ว เช่น รายงานของคณะกรรมาธิการวิสามัญพิจารณาศึกษาปัญหาการถ่ายโอนถนนทางหลวงชนบทให้กับองค์กรปกครองส่วนท้องถิ่น ซึ่งคณะกรรมาธิการวิสามัญพิจารณาเสร็จแล้วขณะที่มาตรการป้องกันการแพร่ระบาดของโรคโควิด-19 โดยเฉพาะการตรวจหาเชื้อโควิด-19 การตรวจวัดอุณหภูมิ การสวมหน้ากากอนามัยและการเว้นระยะห่าง ยังเป็นไปอย่างเคร่งครัด